《潘伯寅侍郎滂喜斋拓先秦彝器歌》
清代·王懿荣

司农堂前百宝罗，乙爵辛卣相击摩。周季保彝季悆鼎，郘钟鲁击■王盉。

更有召中生姒鬲，世间此物存岂多。鲰生登堂拓百本，青毡翠墨亲摩挲。

考文释器徵所出，长安易水太山阿。卣曰父辛爵曰乙，先后亳社追猗那。

爵上土花没瑶饰，一文当柱形如禾。中流及缘作亚字，朝饯馈献应同科。

乙辛柔日皆内事，古义简所无枝柯。更有一器特精好，是名曰盉读如和。

从禾得声非后起，我于音学无偏颇。世人争诟歌麻部，尽随娑媻改娑婆。

尤附会者周桼呁，宁知两罍释非讹。此文唯■不可读，姬殊之夫名孰何。

一鼎一彝皆季氏，悆也保也字未磨。作鬲召中君奭裔，旧姻生姒茑与萝。

奇者鲁内小臣击，陪臣助祭锵鸣珂。侯生作器登明堂，骏奔欲奏清庙歌。

更从郘钟识郘后，共公庚舆谥靡陀。郘子公族美田事，不须赤芾兼雕戈。

作钟八肆{宀县}四堵，革亦曰{金嚻戈}鼓则鼍。传闻此钟出岸曲，当随沂泗入黄河。

司农读书天禄阁，古文奇字共切磋。从兹蒐采富藏弆，大收仓籀穷羲娥。

愧余装治止墨本，箧笥渗漯生青螺。是日拓者人尽酒，吴孙二胡颜已酡。

作者简介：（1845—1900）山东福山人，字濂生，又字正孺。光绪六年进士。授编修。泛涉书史，尚经世之务，嗜金石，因见药店所售“龙骨”上的刻纹，发现甲骨文，为收藏殷墟甲骨的第一人。三为国子监祭酒。庚子八国联军入京时，投井死。谥文敏。